Pančicy-Kukow (SN/MWj). Zastupowacy změrc za gmejny zarjadniskeho zwjazka Při Klóšterskej wodźe je nětko Tilo Žur. Róžeńčana je zhromadźizna zarjadniskeho zwjazka na swojim wčerawšim posedźenju jednohłósnje wuzwoliła. Powołansce dźěła nan třoch dźěći w telekomunikaciskim předewzaću Vodafone. Mjeztym hižo pjeć lět je wón přisydnik na Budyskim dźěłowym sudnistwje. Wot spočatka zašłeho lěta skutkowacy změrc Eduard Luhmann bě na to skedźbnił, zo ma po zakonju zastupjerja měć. Při wupisanju tuž wo to prošachu, zo měli so tež serbscy zajimcy přizjewić. Změrcowska doba Tila Žura započnje so 1. měrca 2018 a traje hač do 31. decembra 2021. Serbscy wobydlerjo z gmejnow zarjadniskeho zwjazka móža nětko potajkim rozestajenja mjez susodami a dalše naležnosće wot zastupowaceho změrca w swojej maćeršćinje wujednać dać.
szl_Latn